Pentagon gesluit ná skietvoorvalDie Pentagon in Amerika (Foto: AFP) Die Pentagon – die hoofkwartier van die Amerikaanse ministerie van verdediging – is Dinsdagoggend gesluit ná ŉ skietvoorval op ŉ busplatform by die gebou afgespeel het. Die gebou is in Arlington in die Amerikaanse deelstaat Virginië geleë. Die busplatform waar die skietery plaasgevind het, is ’n belangrike ingang van die Pentagon wat daagliks deur duisende personeellede gebruik word om die gebou binne te gaan en te verlaat. Tydens die skietvoorval is personeellede opdrag gegee om in die gebou skuiling te vind. Daar was ŉ groot polisieteenwoordigheid buite die gebou. Polisiebeamptes het 40 minute nadat die skote afgevuur is, gesê die toneel is veilig. Hulle het egter nie meer besonderhede verskaf nie. Die gebou is ontruim en personeellede word nie binne toegelaat nie. Die publiek word ook versoek om die gebied om die gebou te vermy. Volgens nooddienswerkers is heelwat mense beseer, hoewel besonderhede oor die beserings ook nog nie beskikbaar is nie. Metrodienste is tydelik opgeskort en busse onderweg na die stasie is na ander bushaltes herlei.